ኢትዮ ቴሌኮም 50 ሚሊዮን የሞባይል ደንበኞች የሚያስተናግድ ፕሮጀክት ተፈራረመ
አዲስ አበባ፤ ሐምሌ 18/2005 (ዋኢማ) – ኢትዮቴሌኮም 1ነጥብ 6 ቢሊዮን ዶላር የሚደርስ የቴሌኮምኒኬሸን ማስፋፍያ ፕሮጀክት የኮንትራት ስምምነት ተፈራረመ፡፡በፕሮጀክቱ የተሳተፉት የቻይና ኩባንያዎቹ ዜድ ቲ ኢ እና ሁዋዌ ቴሌኮም ናቸው፡፡የፕሮጀክቱ ማስፋፍያ ዋና ዓላማ የሀገሪቱ የቴሌኮም አገልገሎት ተደራሽነትና ሽፋን በከፍተኛ ደረጃ ለማሳደግ እንዲሁም አሁን በተዘረጋው ኔት ዎርክ ላይ አዳዲስ ቴክኖሎጂዎችን በማካተት በመላ ሀገሪቱ ዘመናዊ ቴክኖሎጂ መሰረት ያደረገ አገልገሎት ለመስጠት መሆኑን የኢትዮ ቴሌኮም ተጠባባቂ ዋና  ስራ አስፈጻሚ አቶ አንዱአለም አድማሴ ገልጸዋል።ስምምነቱ ሁሉን አቀፍ ዘመናዊ ቴክኖሎጂ በመዘርጋት የኢንተርኔት የደንበኞች አገልግሎት አጠቃላይ የኔትወርክ ደንነት የሚያረጋጥ ነው ብለዋል።በስምምነቱ መሰረትም የሞባይል አገልግሎት አሁን ካለው 23 ሚሊዮን አቅም ወደ 50 ሚሊዮን የሚያሳድግ ሲሆን የ4ኛ ትውልድ /4G/ የዘመኑን ምርጥ የሞባይል ቴክኖሎጂ አገልግሎት በአዲስ አበባ መስጠት የሚያስችል እንደሆነም በስምምነት ስነ ስርአቱ ተጠቅሷል፡፡3ኛ ትውልድ /3G/አገልግሎት ደግሞ በመላ ሀገሪቱ ለማስፋፋት እንደሚያስችል ተገልጿል፡፡ በፕሮጀክት ኮንትራቱ መሰረት የሀገሪቱ የቴሌኮም ኔትዎርክ አጠቃላይ ሽፋን 85 በመቶ የሚያደርስ ይሆናል፡፡እንደ ኢሬቴድ ዘገባ ኩባንያዎቹ ከሞባይል አገልግሎት በተጨማሪ በኔትዎርክና በኢንፎርሜሸን ሲስተም ዘርፍ በርካታ ስራዎችን እንደሚያካትት ታውቋል፡፡